
AVIZ
Comisia pentru libertăți civile, justiție și afaceri interne recomandă Comisiei pentru control bugetar, care este comisie competentă, includerea în propunerea de rezoluție ce urmează a fi adoptată a următoarelor:
1.	reamintește că punerea în aplicare a Pactului privind migrația și azilul (pactul) este o piatră de temelie pentru noul sistem de gestionare a migrației și a azilului în UE, care se va aplica de la jumătatea anului 2026 în toate statele membre; evidențiază că aceasta este o prioritate politică majoră pentru a garanta o politică credibilă a UE în acest domeniu și pentru a onora angajamentele asumate față de cetățeni; invită, prin urmare, Comisia să asigure personal suficient pentru punerea în aplicare a Pactului privind migrația și azilul, inclusiv personal adecvat pentru a sprijini statele membre în direcția punerii în aplicare a tuturor aspectelor pactului; accentuează că aceasta ar trebui să fie singura prioritate a Comisiei în domeniul azilului și migrației și nu ar trebui să se irosească resurse umane și timp de lucru pentru revizuiri inadecvate ale pactului când mai este atât de puțin timp până la intrarea sa în vigoare; constantă importanța monitorizării și asigurării respectării reglementărilor în domeniul gestionării migrației și azilului într-o manieră consecventă și eficace în toate statele membre; subliniază că punerea în aplicare a pactului oferă ocazia de a consolida aplicarea coerentă a dreptului UE, inclusiv a obligațiilor privind drepturile fundamentale; subliniază că punerea în aplicare cu succes a pactului necesită nu numai transpunerea juridică, ci și cooperarea practică cu statele membre în ceea ce privește returnările, gestionarea frontierelor și acordurile de readmisie cu țările terțe;
2.	reamintește angajamentul său față de principiile elaborării de politici transparente și bazate pe dovezi; constată, în acest sens, absența evaluărilor de impact pentru mai multe propuneri legislative care introduc modificări semnificative și sistemice ale cadrului juridic al UE privind gestionarea migrației și a azilului; observă că fișele informative ale EUAA care au servit drept bază pentru propunerea sa de creare a unei liste comune a țărilor de origine sigure la nivelul Uniunii nu au fost puse la dispoziția publicului;
3.	salută planul comun de punere în aplicare pentru Pactul privind migrația și azilul, astfel cum a fost prezentat la 12 iunie 2024; în același timp, reamintește Comisiei rolul Parlamentului în calitate de colegiuitor în acest proces; solicită Comisiei să acorde Parlamentului acces total la planurile naționale de punere în aplicare, la planurile naționale de urgență și la strategiile naționale ale statelor membre pentru a asigura supravegherea eficace a procesului de punere în aplicare; reamintește totodată că, atunci când Comisia discută aspecte legate de punerea în aplicare a pactului cu statele membre în cadrul Consiliului, aceasta ar trebui, în conformitate cu principiul cooperării loiale, să transmită Parlamentului documentele relevante;
4.	salută progresele înregistrate în absorbția fondurilor FAMI și FSI, dar își exprimă îngrijorarea cu privire la lipsa de date publice detaliate privind cheltuielile naționale și solicită crearea unui portal online unic de transparență la nivelul UE pentru fondurile din domeniul afacerilor interne; este totuși îngrijorat că este dificil să se obțină date detaliate și cuprinzătoare privind cheltuielile, mai ales în cadrul gestiunii partajate de către statele membre, ceea ce împiedică o supraveghere riguroasă din partea autorității bugetare; salută majorarea prevăzută în bugetul anual pentru anul 2025 pentru gestionarea frontierelor și asigurarea unei finanțări suficiente pentru punerea deplină în aplicare a pactului și încurajează ferm continuarea acestei abordări în anul următor;
5.	accentuează că este nevoie să se asigure o finanțare adecvată și furnizată la timp din partea Uniunii pentru statele membre și agențiile UE, astfel încât să se înlesnească punerea în aplicare fără sincope a dreptului Uniunii în domeniul azilului și al migrației; invită Comisia să monitorizeze și să ajute la realizarea de progrese în timp util în ceea ce privește măsurile administrative, operaționale și juridice de care au nevoie statele membre și agențiile Uniunii pentru a pune integral în aplicare pactul până în vara anului 2026;
6.	constată că numărul migranților care sosesc neregulamentar în Uniune a scăzut în 2024 față de anii precedenți; recunoaște eforturile continue ale Comisiei de a colabora cu țările terțe învecinate cu Uniunea pentru a aborda problema migrației neregulamentare la sursă și a integra cu succes resortisanții țărilor terțe aflați în situație de ședere legală; subliniază că este nevoie de supraveghere atentă și de asigurarea diligenței necesare atunci când se alocă fonduri partenerilor din afara UE implicați în gestionarea migrației, pentru a asigura alinierea la standardele UE, inclusiv în ceea ce privește drepturile fundamentale; îndeamnă Comisia să consolideze transparența și asumarea răspunderii în procesul de programare și execuție a fondurilor Uniunii din domeniul afacerilor interne în țările terțe; solicită instituirea unui mecanism transparent și independent de monitorizare a drepturilor omului în ceea ce privește fondurile UE în domeniul afacerilor interne în țările terțe; felicită Comisia pentru eforturile de a întări solidaritatea și împărțirea responsabilității între statele membre, în special solidaritatea cu statele cele mai afectate de provocările asociate cu migrația și azilul; își reia apelul adresat Comisiei de a ajuta agențiile Uniunii și statele membre să coordoneze operațiuni de căutare și salvare eficiente în Marea Mediterană, veghind ca aceste acțiuni să se desfășoare în conformitate cu dreptul internațional și al Uniunii;
7.	salută monitorizarea continuă de către Comisie a criteriilor de referință legate de statul de drept prin intermediul setului de instrumente privind statul de drept, inclusiv al raportului anual privind statul de drept, ale cărui capitole detaliază aspecte individuale și sistemice legate de statul de drept din diferitele state membre și permit o analiză cuprinzătoare a situației și a evoluției acesteia în fiecare stat membru și care în 2024 a inclus pentru prima dată patru țări implicate în procesul de aderare; este în continuare îngrijorat că raportul anual privind statul de drept, prin adoptarea unui ton prea diplomatic și deoarece nu face o distincție clară între problemele individuale și cele sistemice, poate risca să minimizeze unele dintre cele mai grave încălcări ale statului de drept; îndeamnă Comisia să depună eforturi pentru punerea integrală în aplicare a recomandărilor Parlamentului referitoare la crearea unui mecanism al UE pentru democrație, statul de drept și drepturile fundamentale, astfel cum se subliniază în rezoluția sa din 25 octombrie 2016[[footnoteRef:1]], și să se asigure că evaluările criteriilor de referință privind statul de drept devin mai precise și mai calitative, bazându-se nu numai pe modificări legislative, ci și pe dovezi concrete și independente ale aplicării lor practice; accentuează că, deși setul de instrumente de care dispune Uniunea a fost extins semnificativ, eficacitatea sa depinde de aplicarea coerentă și consecventă de toate instituțiile UE; solicită să se pună un accent mai mare pe punerea în aplicare a recomandărilor specifice fiecărei țări, cu termene de punere în aplicare și criterii de referință măsurabile; invită Comisia să detalieze posibilele consecințe în caz de neconformitate, inclusiv făcând trimitere la instrumente specifice, printre care instrumentele bugetare și condiționările pentru finanțare; își reiterează poziția potrivit căreia raportul ar trebui să acopere întreaga sferă a valorilor prevăzute la articolul 2 din TUE, deoarece acestea nu pot fi avute în vedere în mod izolat; subliniază că este necesar să se instituie un semestru european al statului de drept, cu o structură clară, obiective intermediare concrete și contribuții active din partea tuturor instituțiilor UE; evidențiază că respectivul ciclu anual trebuie să se bazeze pe indicatori solizi și obiectivi și să clarifice că încălcările statului de drept nu sunt niciodată nesemnificative, iar orice nerespectare ar trebui să conducă la măsuri similare celor aplicate în cadrul semestrului european; [1:  Rezoluția Parlamentului European din 25 octombrie 2016 conținând recomandări adresate Comisiei referitoare la crearea unui mecanism al UE pentru democrație, statul de drept și drepturile fundamentale (2015/2254(INL)) (JO C 215, 19.6.2018, p. 162).] 

8.	regretă decizia Comisiei, care concluzionează că în Ungaria a fost respectată condiția favorizantă orizontală aferentă Cartei în ceea ce privește independența sistemului judiciar, decizie care a permis autorităților ungare să înceapă să solicite rambursări în valoare de până la aproximativ 10,2 miliarde EUR din fondurile Uniunii; reiterează că decizia Comisiei este ilegală, după cum se afirmă în acțiunea pendinte a Parlamentului împotriva Comisiei în cauza C-225/24; invită Comisia să respecte cu rigurozitate principiul condiționalității și să se asigure că nu sunt eliberate fonduri ale Uniunii atunci când persistă încălcări sistemice ale independenței sistemului judiciar sau ale statului de drept;
9.	este îngrijorat de întârzierile înregistrate în procedurile Comisiei de acordare a accesului la documente; reamintește Comisiei să remedieze aceste deficiențe cu promptitudine, în conformitate cu recomandările Parlamentului exprimate în rezoluția sa din 13 iulie 2023[footnoteRef:2]; [2: 2 Rezoluția Parlamentului European din 13 iulie 2023 referitoare la accesul public la documente - raport anual pe anii 2019-2021 (2022/2015(INI)) (JO C …, 17.7.2024) https://www.europarl.europa.eu/doceo/document/TA-9-2023-0295_RO.html] 

10.	este profund îngrijorat că Comisia nu a prezentat încă măsuri de asigurare a respectării reglementărilor și măsuri legislative în urma recomandărilor Parlamentului referitoare la utilizarea Pegasus și a altor programe spion echivalente; reamintește Comisiei să respecte principiul cooperării loiale între instituțiile Uniunii și obligațiile prevăzute în Acordul-cadru și în Acordul interinstituțional privind o mai bună legiferare și să prezinte, fără întârzieri nejustificate, un plan de acțiune pentru a preveni utilizarea abuzivă a programelor spion în Uniune, folosindu-se pe deplin de toate mijloacele legislative și nelegislative disponibile prevăzute în tratate.

	1. Reprezentanți de interese care intră sub incidența Acordului interinstituțional privind un registru de transparență obligatoriu

	Transparency International EU / EU Transparency : 501222919-71

	2. Reprezentanți ai autorităților publice din țările terțe, inclusiv misiuni diplomatice și ambasade ale acestora

	Nu au existat

Dacă în listă sunt identificate persoane fizice prin numele sau funcția lor ori prin ambele elemente, raportoarea pentru aviz declară că a transmis persoanelor fizice în cauză Avizul nr. 484 al Parlamentului European privind protecția datelor (https://www.europarl.europa.eu/data-protect/index.do), în care sunt stabilite condițiile în care sunt prelucrate datele lor cu caracter personal, precum și drepturile legate de prelucrarea respectivă.

